CELEX: 32020D1492
Language: da
Date: 2020-10-12 00:00:00
Title: Rådets afgørelse (EU) 2020/1492 af 12. oktober 2020 om den holdning, som skal indtages på Den Europæiske Unions vegne i det fælles udvalg, der er nedsat i henhold til aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner, for så vidt angår vedtagelsen af fælles driftsprocedurer (EØS-relevant tekst)

16.10.2020   
               
               
                  DA
               
               
                  Den Europæiske Unions Tidende
               
               
                  L 343/14
               
            
         RÅDETS AFGØRELSE (EU) 2020/1492
         af 12. oktober 2020
         om den holdning, som skal indtages på Den Europæiske Unions vegne i det fælles udvalg, der er nedsat i henhold til aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner, for så vidt angår vedtagelsen af fælles driftsprocedurer
         (EØS-relevant tekst)
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 192, stk. 1, sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner (1) (»aftalen«) blev indgået af Unionen ved Rådets afgørelse (EU) 2018/219 (2) og trådte i kraft den 1. januar 2020.
                  
               
                     (2)
                  
                  
                     I henhold til aftalen kan det fælles udvalg, der er nedsat ved aftalen (»det fælles udvalg«), vedtage en afgørelse om fælles driftsprocedurer, der udvikles af administratoren af det schweiziske register og Unionens centrale administrator, og som vedrører tekniske og andre forhold, som er nødvendige for driften af forbindelsen, under hensyntagen til prioriteter i den nationale lovgivning. De fælles driftsprocedurer træder derefter i kraft, når de er vedtaget ved det fælles udvalgs afgørelse.
                  
               
                     (3)
                  
                  
                     Det fælles udvalg skal på sit tredje møde, der afholdes i 2020, vedtage de fælles driftsprocedurer, der er udviklet.
                  
               
                     (4)
                  
                  
                     Den holdning, der skal indtages på Unionens vegne i det fælles udvalg, bør fastlægges, da de fælles driftsprocedurer vil være bindende for Unionen.
                  
               
                     (5)
                  
                  
                     Vedtagelsen af de fælles driftsprocedurer er et vigtigt element i gennemførelsen af aftalen, da den fastlægger de driftsprocedurer, der er nødvendige for, at forbindelsen kan fungere, og som begge parter skal følge.
                  
               
                     (6)
                  
                  
                     Det fælles udvalg bør nedsætte en arbejdsgruppe i henhold til aftalen for at bistå det fælles udvalg i forbindelse med dets opgaver i henhold til aftalen, hvad angår udarbejdelsen af tekniske retningslinjer for at sikre en korrekt gennemførelse af aftalen, herunder tekniske eller andre forhold, som er nødvendige for driften af forbindelsen, og under hensyntagen til prioriteterne i national lovgivning. Arbejdsgruppen bør mindst omfatte administratoren af det schweiziske register og Unionens centrale administrator.
                  
               
                     (7)
                  
                  
                     Unionens holdning i det fælles udvalg bør derfor baseres på udkastet til det fælles udvalgs afgørelse —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne på tredje møde i det fælles udvalg, som er nedsat ved aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner, for så vidt angår vedtagelsen af fælles driftsprocedurer samt nedsættelsen af en arbejdsgruppe i henhold til aftalens artikel 12, stk. 5, baseres på udkastet til det fælles udvalgs afgørelse (3).
            Mindre ændringer af udkastet til det fælles udvalgs afgørelse kan accepteres af repræsentanterne for Unionen i det fælles udvalg uden yderligere afgørelse vedtaget af Rådet.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Luxembourg, den 12. oktober 2020.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  EUT L 322 af 7.12.2017, s. 3.
         
            (2)  Rådets afgørelse (EU) 2018/219 af 23. januar 2018 om indgåelse af aftalen mellem Den Europæiske Union og Det Schweiziske Forbund om sammenkobling af deres systemer for handel med drivhusgasemissioner (EUT L 43 af 16.2.2018, s. 1).
         
            (3)  Jf. dokument ST 10831/20 på http://register.consilium.europa.eu.